
Tisztelt Képviselő-testület!


[bookmark: _Hlk43217101]Tárgy: Javaslat a Budapest Főváros XIV. Kerület Zugló Önkormányzata Képviselő-testületének a Budapest Főváros XIV. Kerület Zugló Önkormányzata tulajdonában álló helyiségek bérbeadásáról szóló 11/2024. (IV. 2.) önkormányzati rendelet
módosítására

I. Előzmények

Budapest Főváros XIV. Kerület Zugló Önkormányzata (a továbbiakban: Önkormányzat) a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény (a továbbiakban: Lakástörvény) felhatalmazása alapján, az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 14. pontjában foglalt feladatkörében eljárva megalkotta a Budapest Főváros XIV. Kerület Zugló Önkormányzata tulajdonában álló helyiségek bérbeadásáról szóló 11/2024. (IV. 2.) önkormányzati rendeletét (a továbbiakban: Ör.). 

Az Ör. 41. § (3)-(8) bekezdései rendelkeznek a 40 évnél fiatalabb személy vagy ilyen személy többségi tulajdonában lévő gazdasági társaság részére nyújtható bérletidíj fizetési kedvezményről, amely szerint a fizetési kedvezményre jogosult bérlő a bérleti időszak első félévében az egyébként fizetendő bérleti díj 25%-át, a második félévben az 50%-át, a harmadik félévében a 75%-át, a negyedik félévtől a teljes bérleti díjat köteles fizetni. Bérbeszámítás a ténylegesen fizetendő bérleti díjba történik.

A Lakástörvény 36. § (2) bekezdése alapján az Önkormányzat tulajdonában lévő helyiség (a továbbiakban: önkormányzati helyiség) bérbeadásának és a bérbeadó hozzájárulásának a feltételeit – az önkormányzati lakásokra vonatkozó szabályok megfelelő alkalmazásával – önkormányzati rendelet határozza meg; a helyiségbér mértékét az önkormányzati rendelet nem szabályozhatja.

Az Önkormányzat célja a felelős és hatékony vagyongazdálkodás. Az Önkormányzatot, az önkormányzati vagyon vonatkozásában – jogszabályi keretek között – megilletik mindazok a jogok, és terhelik mindazok a kötelezettségek, amelyek a tulajdonost megilletik, és terhelik.

 II. Vélemények

Fent hivatkozott célok elérése érdekében az előterjesztés arra tesz javaslatot, hogy a 40 évnél fiatalabb személy vagy ilyen személy többségi tulajdonában lévő gazdasági társaság részére nyújtható bérletidíj fizetési kedvezményt az Ör.-ből kivezesse. 

A jogalkotásról szóló 2010. évi CXXX. törvény (a továbbiakban: Jat.) 17. §-a (1) bekezdése első mondata szerint:

„A jogszabály előkészítője - a jogszabály feltételezett hatásaihoz igazodó részletességű - előzetes hatásvizsgálat elvégzésével felméri a szabályozás várható következményeit.”

A Jat. 17. § (2) bekezdése alapján:

„A hatásvizsgálat során vizsgálni kell
a) a tervezett jogszabály valamennyi jelentősnek ítélt hatását, különösen
aa) társadalmi, gazdasági, költségvetési hatásait,
ab) környezeti és egészségi következményeit,
ac) adminisztratív terheket befolyásoló hatásait, valamint
b) a jogszabály megalkotásának szükségességét, a jogalkotás elmaradásának várható következményeit, és
c) a jogszabály alkalmazásához szükséges személyi, szervezeti, tárgyi és pénzügyi feltételeket.”

A Jat. előbbiekben idézett rendelkezései alapján a rendeletalkotás várható hatásai vonatkozásában elvégzett előzetes hatásvizsgálat eredményei az alábbiak:

- A rendeletalkotásnak társadalmi, gazdasági, költségvetési hatásai: 
[bookmark: _GoBack]A gazdasági és költségvetési hatást tekintve a fizetési kedvezmény kivezetése következtében a helyiségbérleti díjakból több bevétel keletkezik.

- Környezeti és egészségi következmények: 
A rendeletmódosításnak környezeti és egészségügyi következménye nincs.

- A rendeletalkotásnak az adminisztratív terheket befolyásoló hatásai: 
A rendeletmódosítás esetén a fizetési kedvezmények nyilvántartásával összefüggő adminisztratív terhek csökkennek.

- A jogszabály megalkotásának szükségessége, a jogalkotás elmaradásának várható következményei: 
A rendeletmódosítás egyszerűsíti a helyiségbérleti jogviszonnyal összefüggő adminisztratív-pénzügyi nyilvántartások vezetését.  

- Az önkormányzati rendelet végrehajtásához személyi, szervezeti, tárgyi és pénzügyi többletfeltétel: 
A jelenlegi szabályozáshoz képest többlet személyi, szervezeti és tárgyi feltételt nem igényel. 

A Magyarország gazdasági stabilitásáról szóló 2011. évi CXCIV. törvény 32. §-a az alábbiak szerint rendelkezik: 

„Fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie.”

A lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény 79. § (1) bekezdése az alábbiak szerint rendelkezik:

„Az önkormányzatnak rendelete megalkotása előtt a bérlők és a bérbeadók településen működő érdekképviseleti szervezetének véleményét ki kell kérnie. A rendelettervezetről a helyben szokásos módon hirdetményt kell közzétenni, amelyben határidő kitűzésével fel kell hívni az érdekképviseleteket véleményük közlésére.”

Kérjük a Tisztelt Képviselő-testületet, hogy a rendelet-tervezetet megtárgyalni és a rendeletet megalkotni szíveskedjen!

Jogi Főosztály véleménye: Az előterjesztésben közölt adatok és információk alapján jogi észrevételt nem tesz.

Jegyző törvényességi észrevétele: Észrevételt nem tesz.

III. Bizottsági vélemények		          							

Az előterjesztést a Jogi és Ügyrendi Bizottság és a Gazdasági Bizottság tárgyalja.


IV. Döntési javaslat

Budapest Főváros XIV. Kerület Zugló Önkormányzata Képviselő-testülete megalkotja a Budapest Főváros XIV. Kerület Zugló Önkormányzata Képviselő-testületének a …/2025. (…) önkormányzati rendeletét a Budapest Főváros XIV. Kerület Zugló Önkormányzata tulajdonában álló helyiségek bérbeadásáról szóló 11/2024. (IV. 2.) önkormányzati rendelet módosításáról az előterjesztés 1. és 2. melléklete szerint.

A rendeletalkotás a Magyarország helyi önkormányzatairól szóló 2011. évi CLXXXIX. törvény 50. §-a és a 42. § 1. pontja alapján minősített szótöbbséget igényel.

Budapest, 2025. január 15.

	
Rózsa András
polgármester
Mellékletek:
1. melléklet: Önkormányzati módosító rendelet tervezete 
2. melléklet: Indokolás
3. melléklet: Kéthasábos összehasonlító táblázat 



Az előterjesztést készítette: 
Jogi Főosztály 




4

